ববি ফিশার
রবার্ট জেমস ববি ফিশার (ইংরেজি: Bobby Fischer) ((১৯৪৩-০৫-০৯)৯ মে ১৯৪৩, শিকাগো, মার্কিন যুক্তরাষ্ট্র — ১৭ জানুয়ারি ২০০৮, রেইকাভিক, আইসল্যান্ড) যুক্তরাষ্ট্রে জন্মগ্রহণ গ্রহণকারী প্রথম ও একমাত্র দাবা গ্র্যান্ডমাস্টার। তিনি ১৯৭২ সালে বিশ্ব দাবা চ্যাম্পিয়ন হন। ফিশার বেড়ে ওঠেন নিউ ইয়র্ক শহরের ব্রুকলিনে। তার বয়স যখন ছয়, তখন তার বোন জোয়ান একটি দাবা-সেট কিনে আনেন। সেটের সাথে আসা নির্দেশমালা দেখে দেখে তারা দুজনে দাবার চালগুলি শেখেন। ফিশার মাত্র ১২ বছর বয়সে যুক্তরাষ্ট্রের যুব শিরোপা এবং ১৪ বছর বয়সে জাতীয় শিরোপা জেতেন। ২৯ বছর বয়সে প্রথম মার্কিনী হিসেবে বিশ্বসেরার খেতাব জিতে ফিশার হৈচৈ ফেলে দেন। দেশের মাটিতে ফিশার যতগুলো শিরোপায় অংশ নিয়েছিলেন কখনো দ্বিতীয় হন নি। ১৯৭২ সালে ফিশার তৎকালীন চ্যাম্পিয়ন খ্যাতিমান সোভিয়েত দাবাড়ু বরিস স্পাস্কিকে হারিয়ে বিশ্বচ্যাম্পিয়ন হন। আইসল্যান্ডে অনুষ্ঠিত এ ম্যাচটিকে শতাব্দীর সেরা ম্যাচ হিসেবে অভিহিত করা হয়। ১৯৭৫ সালে চ্যালেঞ্জার আনাতোলি কারপভের সাথে খেলতে নেমে জুড়ে দেন নানা অদ্ভুত শর্ত। এরপর টানা ১৯৯২ সাল পর্যন্ত তিনি আর কোন ম্যাচ খেলেননি। ১৯৯২ সালে যুক্তরাষ্ট্রের নিষেধাজ্ঞা উপেক্ষা করে ফিশার আবার স্পাস্কির মুখোমুখি হন সার্বিয়ায়। ফলশ্রুতিতে তার বিরুদ্ধে যুক্তরাষ্ট্র সরকার গ্রেফতারী পরোয়ানা জারী করে। ইহুদী পরিবারে জন্ম হলেও ফিশার ছিলেন উগ্র ইহুদী-বিরোধী।